İstanbul bələdiyyə seçkilərinə Azərbaycandan baxış 
Siyasi liderlər, ictimai xadimlər, hüquq müdafiəçiləri İmamoğlunun qələbəsini seçki demokratiyasının qələbəsi sayır
Azərbaycan Xalq Cəbhəsi Partiyasının (AXCP) sədri Əkrəm İmamoğlunu və bütövlükdə Türkiyəni təbrik edib. “Aydındır ki, bu gün sadəcə İstanbulun yeni meri seçilmirdi. Ölkənin seçki sistemi və demokratiyası mühüm bir imtahan verirdi. Və bu imtahandan Türkiyə uğurla çıxdı. Bütün problemlərə rəğmən qardaş ölkədə seçki sistemi işləyir, hakimiyyətlərin taleyini xalq həll edir. Önəmli olan da budur” , Kərimli Facebook səhifəsində yazıb. Respublikaçı Alternativ (REAL) Partiyasının icra katibi hesab edir ki, İstanbulda seçki uğurlu olub. “İstanbulda hər şey gözəl oldu, inşallah, Türkiyədə də gözəl olacaq! Sevgili millət, uca xalq, görürsüz seçki nə maraqlıdır? Türkiyə seçkilərinə göstərdiyiniz maraq qədər öz parlament seçkilərimizə maraq göstərin - o zaman YAP (iqtidarda olan Yeni Azərbaycan Partiyası-red) üçün heç nə gözəl olmayacaq” , Cəfərli Facebook səhifəsində yazıb. Müsavat Partiyasının başqanı hesab edir ki, İstanbul seçkilərində İmamoğlunun qələbəsi cümhuriyyət dəyərlərinin qələbəsidir: “İstanbul seçkisi təbii ki, yalnız bir şəhərin rəhbərini müəyyən edən seçki deyil. Buna görə də bütün dünyanın diqqət mərkəzindədir. Nəticələr bizi çox sevindirir. Bu gün sevgili istanbullular Türkiyə tarixinin şərəfli səhifələrindən birini yazdılar. İmamoğlunun qələbəsi həm də cümhuriyyət dəyərlərinin qələbəsidir. Xalq iradəsinin dövlət resursu üzərində qələbəsidir. Bu seçkilər göstərdi ki, Türkiyəni demokratik, dünyəvi dövlət yolundan döndərmək mümkün deyil və doğrudan da, Türkiyə üçün də, bütün dünyada demokratiya uğrunda vuruşanlar üçün də hər şey çox gözəl olacaq. Əminəm ki, Atatürk həyatda olsa bu nəticəyə çox sevinərdi” , Müsavat başqanı Facebook səhifəsində yazıb. İqtisadçı alim bildirir ki, böyük şəhər bələdiyyələrini uduzan iqtidar partiyası ciddi mövqelər üzrə uduzduğunu etiraf etməlidir. “Ərdoğan ətrafında xeyli yıpranmış nimdaş komanda üzvləri yeniləşən və demokratiyaya tamarzı qalmış Türkiyə seçicisinin “süzgəcindən” daha keçmir. Eyforiya dövrü keçib. Siyasi islam islamı da, siyasəti də gözdən xeyli saldı. Hakimiyyətdən gediləcək bavul (çamadan) siqnalın xəfif səsləri eşidilməkdədir. Əks halda sürəkli fit səsləri gələcək. Bugünkü demokratik seçki nəticələri və doğru seçim qardaş Türkiyəni xeyli irəli apara biləcək”, alim Facebook səhifəsində yazıb. Ümid Partiyasının sədri sual edir ki,“bilirsinizmi Əkrəm İmamoğlu niyə qalib gəldi? “17 ildir CHP və digər partiyalar heç seçkini boykot etmədilər. Şərtlər nə qədər ağır olsa da, AKP iqtidarı nə qədər seçki saxtakarlığı etsə də seçkiyə qatılmamağı kimsə ağlına belə gətirmədi. Ergenekon həbsləri, səhnələşdirilmiş çevriliş teatrları saysız-hesabsız müxalifləri mübarizədən kənarlaşdırsa da, çoxsaylı jurnalistlər, azad düşüncəli insanlar həbs olunsa da tək çarə seçki oldu. Və sonda... Ərdoğan da xalqın qarşısında geri çəkildi. Siz deyin, siyasi partiyalar seçkiləri mütəmadi boykot etsəydi, seçici aktivliyi olardımı? Azərbaycan müxalifətinin böyük hissəsi isə 1998-də, 2004-də, 2008-də, 2009-da, 2015-də, 2018-ci illərdə seçkiləri boykot edib. İndi də sıra 2019 və 2020-ci il seçkilərinindirmi? Yenə də boykot edək? Bəs bu ölkəni necə dəyişək?” , o qeyd edib. İctimai fəal hesab edir ki, kütləvi toplantılar olmadan seçkilərdə qələbə mümkün deyil. “İmamoğlu həm də onu göstərdi ki, mitinqsiz seçki qələbəsi olmur. Qələbədən sonra da mitinq edir. Tərəfdarları da "Ek-rem baş-kan, Ek-rem baş-kan" qışqırır” , Hacıyev Facebook səhifəsində yazıb. Hüquqşünas hesab edir ki, türk xalqı səsini qorumağa qadir olmasa idi, İmamoğlu qələbə çala bilməzdi. “Əkrəm İmamoğlunun qələbəsini Rəcəb Tayyib Ərdoğanın demokratlığı ilə bağlayanların ya demokratiyadan, ya da Türkiyədə baş verənlərdən xəbərləri yoxdur. Bu qələbə türk xalqının haqqını qorumasının nəticəsidir. Əgər onlar bir nəfər kimi seçkilərə getməsə, səslərini qorumaqda israrlı olmasalar bu qələbə də olmazdı” , hüquqşünas qeyd edib. Hüquq müdafiəçisi hesab edir ki, İstanbul seçkiləri və seçkinin nəticələri Azərbaycan üçün də önəmlidir. “Demokratik seçki həsrəti çəkən vətəndaşlarımız çox böyük diqqət və qızğınlıqla seçimləri müşahidə edir. Bilirsinizmi niyə? 26 ildir azad, ədalətli seçkiyə həsrətik. İnsanlarımız demokratiyanın nə qədər önəmli, vacib bir dəyər olduğunun fərqindədir. Bu dəyər ölkəmizdə olmadığı üçün digər ölkələrə baxıb həsəd aparırlar. Qonşu ölkələrdə demokratik, ədalətli seçimin keçirilməsi bu həsədi və həsrəti daha da alovlandırır. İnanırıq ki, biz də ölkəmizdə demokratik seçkilər keçirib bu sevinci xalqımıza və dostlarımıza yaşadacağıq. Sadəcə bir az da məsuliyyətli və fədakar olmalıyıq. O gün uzaqda deyil” , hüquq müdafiəçisi yazıb. Politoloq yazır ki, bir il əvvəl Ərdoğan İstanbulda 50% səs almışdı. “İmamoğlu 54% səs aldı. Bir ildə ölkənin siyasi iqlimi kardinal şəkildə dəyişdi. Xalq avtoritarizmi rədd etdi və son illər cümhuriyyətin bütün köklü qurumlarını, demokratik institutlarını dağıda-dağıda gələn Ərdoğanı dayandıraraq onun milli iradənin ifadə vasitəsi olan qutunu ortadan qaldırmasına imkan vermədi. Xalq çox net mesaj verdi ki, seçki ilə gələn bir gün seçki ilə də gedəcək və kimsənin Ana Yasada qeyd olunduğu kimi laik, demokratik, sosial hüquq dövləti olan Türkiyə Cümhuriyyətini ürəkbulandırıcı kleptokratik-nepotist avtokratiyaya çevirmək cəhdlərinə legitimlik qazandırılmayacaq. Hər Fironun bir Musası var” , politoloq qeyd edib.